钦定古今图书集成/明伦汇编/闺媛典/第030卷 > 《河南元府君夫人郑氏墓志铭》白居易
## 钦定古今图书集成/明伦汇编/闺媛典/第030卷 > 《河南元府君夫人郑氏墓志铭》白居易

有唐元和元年九月十六日，故朝散大夫尚书比部
郎中舒王府长史河南元府君讳宽，夫人荣阳县太
君荣阳郑氏，年六十，寝疾，没于万年县靖安里私第。
越明年二月十五日，权祔于咸阳县奉贤里洪渎原，
从先姑之茔也。夫人曾祖讳远思，官至郑州刺史，赠
太常卿。王父讳朝散大夫、易州司马。父讳济，睦州
刺史。夫人即睦州次女也。其出范阳卢氏。外祖讳平
子，京兆府泾阳县令。夫人有四子二女：长曰沂，蔡州
汝阳县尉。次曰桓，京兆府万年县尉；次曰积，同州韩
城县尉；次曰稹，河南府河南县尉。长女适吴郡陆翰，
为监察御史；次为比丘尼，曰真一。二女不幸皆先夫
人没。府君之为比部也，夫人始封荥阳县君，从夫之
贵也。天下有五甲姓，荥阳郑氏居其一。郑之勋德，官
爵有《国史》，在郑之源泒，婚姻有家牒，在比部。府君世
禄官政，文行有故，京兆尹郑《云逵》之志在今所叙者，
但书夫人之事而已。初夫人为女时，事父母以孝闻，
友兄姊，睦弟妹以悌闻，发自生知，不因师训，其淑性
有如此者。夫人为妇时，元氏世食贫，然以丰洁家祠，
传为治训。夫人每及时祭，则终夜不寝，煎熬涤濯，必
躬亲之，虽隆暑沍寒之时，而服勤亲馈，面无劳色，其
诚敬有如此者。元氏、郑氏皆大族，合而为亲，姻表滋
盛。凡中外吉凶之礼有疑议者，皆质于夫人。夫人从
而酌之，靡不中礼，其明达有如此者。夫人为母时，府
君既没，积与稹方髫龀，家贫无师以受业。夫人亲执
《诗》《书》，诲而不倦，四五年间，二子皆以通经入仕。积既
第，判入等，授秘书省校书郎。属今天子始践祚，策三
科以拔天下贤俊，中第者凡十八人，而稹冠其首焉。
由校书郎拜右拾遗，不数月，谠言直声，动于朝廷，以
是出为河南尉。长女既“适陆氏，陆氏有舅姑，多姻族。
于是以顺奉上，以惠逮下，二纪而殁。妇道不衰，内外
六姻，仰为仪范。非夫人恂恂孜孜，善诱所至，则曷能
使子达于邦，女宜其家哉？”其教诲有如此者。既而诸
子虽逮事，禄秩甚薄。每至日给食，时给衣，皆始自孤
弱者，次及疏贱者。由是衣无常主，厨无异膳，亲者悦，
疏者来，“故佣保乳母之类，有冻馁垂白，不忍去元氏
之门者，而况臧获辈乎？”其仁爱有如此者。自夫人母
其家，殆二十五年，专用训诫，除去鞭扑。常以正颜色
训诸女诸妇，其战战兢兢，如履于冰。常以正辞气诫诸子诸孙。诸子诸孙，其心愧耻，若挞于市。由是纳下
于少过，致家于大和。婢仆终岁，不闻忿争，童“孺成人，
不识槚楚。闺门之内，熙熙然如古时人也。”其慈训有
如此者。忆昔漆室、缇萦之徒，烈女也，及为妇则无闻。
伯宗、梁鸿之妻，哲妇也，及为母则无闻。文伯、孟氏之
亲，贤母也，为女为妇，时亦无闻。今夫人女美如此，妇
德又如此，母仪又如此，三者具美，可以冠古今矣。呜
呼！惟夫人之道移于他，则何用不臧乎？若引而伸之，
可以肥一国焉，则《关睢》《鹊巢》之化，斯不远矣。若推而
广之，可以肥天下焉，则姜嫄、文母之道，斯不远矣。岂
止于训四子以圣善，化一家于仁厚者哉！居易不佞，
辱以夫人之幼子稹为执友，故聆夫人之美最熟。稹
泣血孺慕，哀恸他人，托为撰述，书于墓石，斯古孝子
显父母之志也。呜呼！斯文之作，岂直为是而已哉！亦
使百代之下，闻夫人之风，过夫人之墓者，使悍妻和
嚚母慈，不逊之女顺云尔。铭曰：

元和岁，丁亥春，咸阳道，渭水滨，云谁之墓郑夫人。